กำไรบจ.หนุนหุ้นบวก 3.63 จุด
หุ้นไทย8พ.ค.ดัชนีปิดบวก 3.63จุดที่ 1,231.04 จุด มูลค่าซื้อขาย 35,487.54ล้านบาท
8 พ.ค. 2555

หุ้นไทย8พ.ค.ดัชนีปิดบวก 3.63 จุดที่ 1,231.04 จุด มูลค่าซื้อขาย 35,487.54ล้านบาท




ดัชนีตลาดหลักทรัพย์แห่งประเทศไทย วันที่ 8 พ.ค. สามารถยืนอยู่ในแดนบวกได้หลังจากปรับฐานลงไปแตะที่ 1,219.43 จุด หลังเปิดซื้อในภาคเช้า จนกระทั่งปิดตลาดที่ 1,231.04 จุด เพิ่มขึ้น 3.63 หรือ 0.3% มูลค่าการซื้อขาย 35,487.54 ล้านบาท โดยได้รับปัจจัยบวกจากการประกาศผลประกอบการไตรมาสแรกของบริษัทจดทะเบียน (บจ.) ซึ่งส่วนใหญ่ออกมาดีกว่าคาด
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์ บริษัทหลักทรัพย์ (บล.) เคทีบี (ประเทศไทย) กล่าวว่า "ตลาดหุ้นไทยวันนี้ต้องบอกว่า เก่ง บวก เฮง เพราะเก่งกว่าตลาดหุ้นทั่วโลก และเฮงเพราะเมื่อวานที่ตลาดโลกลดลง แต่ตลาดบ้านเราปิดทำการ ทำให้เปิดมาวันนี้ปรับลดลงเพียงแค่ช่วงสั้นๆ ตอนเปิดตลาดเท่านั้น"
นอกจากนี้ นายปริญทร์ เชื่อว่า ปัจจัยบวกที่สนับสนุนให้ดัชนีห้นไทยซื้อขายในแดนบวกเกือบตลอดทั้งวัน คือ การประกาศผลประกอบการของบริษัทจดทะเบียน ซึ่งโดยภาพรวมมีผลประกอบการที่ดีและฟื้นจากที่ได้รับผลกระทบจากสถานการณ์น้ำท่วมเมื่อไตรมาส 4 ปีที่แล้ว
"ตลอดทั้งสัปดาห์น่าจะมีโมเมนตัมได้ต่อเนื่อง โดยมีความพยายามที่จะไปทดสอบที่ 1,250 จุด" นายปริญทร์ กล่าว
มูลค่าซื้อขายหลักทรัพย์ 5 อันดับCPALL &lt;XD&gt; มูลค่า 2,210.96 ล้านบาท ปิดที่ 38.50 บาท +1.25 บาท หรือ +3.36%ADVANC มูลค่า 2,036.27 ล้านบาท ปิดที่ 189.00 บาท +9.00 บาท หรือ +5.00% KBANK มูลค่า 1,624.57 ล้านบาท ปิดที่ 160.00 บาท -0.50 บาท หรือ -0.31% INTUCH มูลค่า 1,623.75 ล้านบาท  ปิดที่ 58.25 บาท +1.50 บาท หรือ +2.64% PTTGC มูลค่า 1,549.12 ล้านบาท 68.50 บาท -1.75 บาท หรือ -2.49%